khistorydata/jeongjo-sjw-relations huggingface dataset:
정조 7년
副校理李太亨。副修撰嚴思晩聯名箚曰。伏以。司諫李重馥。臣猥以無似。濫叨見職。淸朝耳目之任。豈有堪承之望。而懲討義重。冒沒登筵。俄者大臣。以名義刑政。屢屢論鄭妻國榮德相治逆之不嚴。臣職在法從。聞其議論之嚴正。憂憤所激。欲與儒臣。繼陳於前席。果有所酬酢。承宣乃以筵體不嚴。至請推考。臣滿心愧悚。無所容措。何可一刻晏然於臺次乎。引嫌而退。承宣請推。初無深意。一時問備。其何過嫌。不可以此。輕遞言官。請司諫李重馥出仕。取進止。答曰。省箚具悉。處置事依施。
정조 7년
右副承旨李文源疏曰。伏以。臣夤緣慶禮。冒肅國子。職是匪據。不敢自安。此際伏奉銀臺移除之命。驚惶感激。宜卽承膺。而臣與都承旨臣吳載純。有娚妹應避之嫌。揆以法例。自在當遞。時値夜深。疏籲路阻。竟未免屢犯違傲。惶隕之極。益無所措。伏乞聖明。俯賜鑑諒。亟令遞改臣職。仍勘臣罪。以存公格。以安賤分。不勝幸甚。答曰。省疏具悉。疏辭。下該曹稟處。
정조 7년
吏曹啓目。粘觀此承政院右副承旨李文源上疏。則以爲。臣與都承旨吳載純。有娚妹應避之嫌。揆以法例。自在當遞。亦爲白有臥乎所。相避之法。在下當遞。似當許遞是白乎矣。近密之臣遞仍當否。臣曹不敢擅便。上裁。何如。啓依允。
정조 7년
癸卯正月十七日辰時。上御宣政殿。專經文臣殿講入侍時。行都承旨吳載純。左承旨李在學。右承旨朴天行。左副承旨李時秀。同副承旨柳誼。記事官趙衍德。假注書鄭萬始。記注官金鳳顯。記事官李祖承。以次侍立訖。上曰。命官催促入來。可也。衍德承命出傳。上曰。儒賢處問議禮郞。誰爲進去耶。在學曰。閔孝克進去云矣。在學曰。綸音三百件。盡爲刊出矣。上曰。亦已翻易乎。在學曰。已皆翻易矣。上曰。洪守榮去來。各別催促。可也。衍德承命出傳。引儀唱試官行禮。領敦寧洪樂性。行副司直徐有隣。兵曹參判鄭昌順。前參議趙時偉。行副司直李度默南玄老洪明浩等。率講員金熙采等二十七人。就拜位。引儀唱四拜禮。試官講員等。行四拜禮訖。樂性等。以次陞殿。命開講。上曰。講員三人外。皆出去。次次入參。可也。講訖。命退。諸臣以次退出。
정조 7년
癸卯正月十七日申時。上御誠正閣。召對入侍時。參贊官李時秀。檢校直閣金載瓚。檢討官嚴思晩。假注書鄭萬始。記注官金星甲。記事官李祖承。以次進伏訖。上命讀寶鑑。思晩進讀。自第三卷第二編十八板。止二十九板。上曰。各陳文義。可也。思晩曰。世宗朝。以風水之說。魚孝瞻有此陳疏。而其言儘有識見。蓋惠迪吉從逆凶。卽古聖人謨訓。今若不以從善上做工。屑屑求福於風水之法。豈有吉慶來萃之理。須於此等處。深加體驗。以爲從善之工。好矣。上曰。所陳。好矣。載瓚曰。謹按世宗朝。以課農救荒之政。十行絲綸。曉諭諄諄。民致豊登之休。國享殷富之樂。又以上之人不有誠心迪率。安能使民勤力趨本爲敎。目今旱荒荐臻。民不聊生。凡係救荒之惠課農之勤。殿下固已無愧於祖宗朝故事。而在祖宗朝。則果有接濟之效。在今日。則別無救活之實。此其故何也。伏願殿下。體念聖祖之誠心。俾有課捄之實效焉。上曰。所陳。好矣。時秀曰。閣臣旣以救荒之政。有所仰達。臣亦有仍此繼陳者矣。昨今年來。連値災荒。凡在蠲免之恩賑施之惠。殿下固已靡不用極。而第念救荒之政。必有嗣歲之儲。然後惠澤得施於終始。需用可備於不虞。伏願聖上。凡於賑濟之際。每以嗣歲留念焉。上曰。所陳。好矣。上曰。其時去麗末不遠。而章疏之直切。類多如此。近日則讜論未聞。世道之寧靖無期。甚可悶歎矣。命退。諸臣以次退出。
정조 7년
行都承旨吳載純坐。左承旨李在學坐直。右承旨沈豐之未肅拜。左副承旨趙鼎鎭未肅拜。右副承旨朴天行坐直。同副承旨李獻慶未肅拜。注書趙衍德仕一員未差。假注書沈晉賢仕直。事變假注書馬思人仕。
정조 7년
上在昌德宮。行常參。只晝講。
정조 7년
李在學啓曰。明日常參經筵。取稟。傳曰。停。
정조 7년
李獻慶啓曰。卽者弘文館副校理李太亨。謂有情勢。陳疏經出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。
정조 7년
以領議政徐命善七度呈辭。傳于吳載純曰。安心調理事。遣史官。傳諭。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而殿座相値。不得爲之之意。敢啓。傳曰。知道。
정조 7년
吳載純啓曰。左副承旨李時秀。旣已承批。卽爲牌招。何如。傳曰。允。
정조 7년
李獻慶啓曰。今日常參朝講。兩司無進參之員。大司憲任希敎。疏批已下。卽爲牌招。何如。傳曰。允。
정조 7년
李獻慶啓曰。今日朝講時刻已過。依例頉稟之意。敢啓。傳曰。知道。
정조 7년
以副校理李太亨牌不進罷職傳旨。傳于李獻慶曰。只推。
정조 7년
李獻慶。以弘文館言啓曰。朝講有命。本館上番闕直。事甚未安。新除授修撰權以綱。卽爲牌招。以爲姑陞入直之地。何如。傳曰。允。
정조 7년
副校理前望單子入之。沈基泰落點。
정조 7년
朴天行啓曰。大司憲任希敎陳疏入啓。執義李身晦。獻納李鼎揆在外。大司諫林蓍喆。司諫李重馥。正言李亮載魚錫㱓。掌令李宗燮李延伋。持平韓晩裕尹致性牌不進罷職傳旨。今方捧入。而常參朝講。兩司無進參之員。何以爲之。敢稟。傳曰。在外人許遞。前望單子入之。
정조 7년
朴天行啓曰。假注書鄭萬始。身病猝重。勢難察任。今姑改差。何如。傳曰。允。
정조 7년
鄭萬始改差。代以沈晉賢爲假注書。
정조 7년
朴天行啓曰。假注書沈晉賢時無職名。令該曹依例付軍職。冠帶常仕。何如。傳曰。允。
정조 7년
以大司諫林蓍喆。正言李亮載魚錫㱓。掌今李宗燮李延伋。持平韓晩裕尹致性牌不進罷職。傳于朴天行曰。只推。
정조 7년
以修撰徐有成牌不進罷職傳旨。傳于朴天行曰。因前都憲疏。有情勢云。許遞。
정조 7년
傳于李獻慶曰。纔有李太亨之徑出。繼有徐有成之陳疏。而以昨日堂疏中鄭妻出陸事。有名以玉堂只尋數箚之語。有此引義云云。取見原疏。元無似此句語。則兩玉堂之或徑出或陳疏者。從何得聞。而有是擧措耶。況原疏。姑不下批。則亦必無頒布之事。以此以彼。事甚怪訝。沒實之事。有難例批。自政院。問于兩玉堂處以啓。
정조 7년
李獻慶啓曰。纔有李太亨之徑出。繼有徐有成之陳疏。而以昨日堂疏中。鄭妻出陸事。有名以玉堂只尋數箚之語。有此引義云云。取見原疏。元無似此句語。則兩玉堂之或徑出或陳疏者。從何得聞。而有是擧措耶。況原疏姑不下批。則亦必無頒布之事。以此以彼。事甚怪訝。沒實之事。有難例批。自政院。問于兩玉堂處以啓事。命下矣。問于徐有成。則以爲。臣隨牌詣闕。將欲呈疏之際。聞副校理李太亨陳疏徑出。而原疏見却於喉院。故臣取見其疏本。有曰。臣得見僚員疏草之留置者。則其中論近日討逆事。而曰爲儒臣。則名以伏閤。只尋數箚等語。故徑出云云矣。僚員之陳疏者。只是鄭在信一人。而太亨。旣在闕中。至於徑出。則其言可信。而臣亦隨參於數箚者。其所引嫌。宜無異同。故辭疏之末。附陳之矣。今承問啓之命。惶懍之外。更無所達。問于李太亨。則以爲。臣昨夕。聞校理鄭在信徑出。替直次蒼黃入來。見有鄭在信疏草在館中者。其中論近日懲討事。有曰爲儒臣。則名以伏閤。只尋數箚。謂以不誠。大加非斥。諸儒臣之最初伏閤。雖在臣除拜之前。而末後一箚。臣亦隨參。原疏雖是下批之前。而草本。旣丁寧見之。則在臣處義。勢難晏然在直。故不得已陳疏徑出。而若其草本之與正本相左之由。臣實未知。今承問啓之命。惶懍之外。更無所達云矣。敢啓。
정조 7년
執義獻納前望單子入之。執義金和中。獻納沈基泰落點
정조 7년
以問啓。傳于李獻慶曰。校理李太亨之只憑未徹之草本。首先徑出。事勢則雖無怪焉。疎率之失。不可無警。推考。修撰徐有成。因太亨之徑出在家。而隨他處義。不必爲罪。大抵本事。便屬無實。與校理李太亨。竝卽牌招察任。承宣之職在惟允。不知堂疏句語之有無。有此誤陳之擧。當該承旨遞差。
정조 7년
傳于李獻慶曰。新除授臺諫。解由勿拘。卽爲牌招。先入侍後謝恩。
정조 7년
以司諫李重馥牌不進罷職傳旨。傳于李獻慶曰。只推。更爲牌招。
정조 7년
以大司諫林蓍喆。正言李亮載魚錫㱓。掌令李宗燮李延伋。持平韓晩裕尹致性牌不進罷職傳旨。傳于李獻慶曰。只推。更爲牌招。
정조 7년
吏曹口傳政事。以鄭民始爲宗簿提調。
정조 7년
傳于朴天行曰。非爲渠也。卽仰慰慈心之意。則屢敎之下。無意辭朝。此大關國綱。新溪縣令洪守榮。使之卽刻辭朝。萬一又復遲滯。此國無紀綱也。若奉朝賀故參判在世。則必當責飭膺命。以此意各別嚴飭。待辭朝。給馬當日下送。赴任日字。令道伯卽爲狀聞。此無異外補或流竄。然而逡巡。則是違越朝令。一體嚴飭。
정조 7년
朴天行啓曰。臣與同副承旨柳誼伴直矣。纔已遞差出去。伴直無人。左承旨李在學。所當牌招。而拘於廳規。不得請牌。何以爲之。敢稟。傳曰。牌招入直。
정조 7년
承旨前望單子入之。沈豐之趙鼎鎭李獻慶落點。
정조 7년
傳于朴天行曰。新除授承旨。牌招察任。
정조 7년
傳于沈豐之曰。新溪縣令。除署經。使之辭朝。
정조 7년
傳于沈豐之曰。右承旨與下直守令。同爲入侍。
정조 7년
傳于朴天行曰。右承旨入侍。
정조 7년
沈豐之。以禮曹言啓曰。傳曰。慈宮當還御慈慶殿。以念前後推擇事。命下矣。卽令日官推擇。則今正月十九日二十日二十二日二十五日爲吉云。以何日定行乎。敢稟。傳曰。以二十日爲之。
정조 7년
備忘記。今下綸音。卿其祗受後。遍頒列邑。仍令邑宰謄出。面面里里書給。雖一夫一婦。無不聞不知之弊。如是下敎之後。從當另加廉察。萬一有不善頒示。則卿與該邑守宰。難免重勘。卿其各別惕念。各驛及各鎭。自卿營及統兵水營。謄出遍布。竝與帑錢及貂皮分俵數爻。依畿湖例。條列狀聞事。下諭于嶺南伯。
정조 7년
李獻慶。以弘文館言啓曰。修撰徐有成。旣有只推之命。卽爲牌招察任。何如。傳曰。允。
정조 7년
大司憲任希敎疏曰。伏以。天眷我東。百祿鼎新。世室初擧。聖孝有光。元子號定。邦基永鞏。億萬無疆之休。實啓于此。中外歡忭。曷有其極。仍伏念。臣蒲柳之質已衰。狗馬之疾常深。班行驅策。自力無路。月前伏奉摠府除旨。禁廬扈衛。責任亦重。則以臣腐朽之姿。豈有堪承之望。而逖違之餘。瞻覲耿光。實出於區區寸忱。不敢言私。强疾出肅。屢日奔走之餘。舊症添加。委頓床笫。宛轉呻囈。忽於此際。柏府新命。遽降於夢想之外。剪拂之恩。感結心曲。浴沐之義。事在目下。又況常參有命。天牌儼臨。固當竭蹶趨膺之不暇。而奈此沈淹之祟。萬無起動之勢。不得不違傲召命。恭俟大何。伏乞聖明。俯垂諒察。亟遞臣職。仍治臣罪。以肅朝綱焉。臣於丐免之章。豈宜贅陳。而見今人彝將斁。國綱盡墜。憂憤所激。義不容漸默。略此沬血附陳。惟殿下察之。嗚呼。我殿下臨御以來。不幸逆獄連年。怪變層出。至於今番諸賊而極矣。蓋天地間一種陰沴之氣。鍾之於此輩。干犯天紀。讎視君父。殷燎不熄。鄭蔓難除。日後接跡而起者。難保其必無。臣愚死罪。竊以爲凶孽逆豎之跳踉自恣。無所顧忌者。非但其梟惡不悛。狼性難化。而我殿下治逆之法。終在於太緩太弱。有所馴致亂萌而然也。噫。彼合辭中諸賊。實是覆載間不可一刻容貸者。而上下相持。今幾日月矣。天聽轉邈。國體徒損。已是今日廷臣之腐心痛骨者。而況今鄭妻出陸處分。尤出於萬萬意慮之外。此何擧也。此何事也。此賊之千罪萬惡。卽海東臣民不共一天之讎也。惟彼近島。亦是王土。則使此賊。偃處其中。晏然視息。尙令人切齒而裂眦。直欲手刃以誅。而今乃出置內地。有若輕罪薄譴之減等量移者然。古今天地。豈有如許事理乎。相臣聯箚。承宣守閤。三司之章。日積公車。而殿下。一味牢拒。乃以恩法兩伸之敎。欲塞群下之口。夫私恩與公法。不可竝行。有若黑白之不可相混。而殿下之所欲伸者。不過區區之小恩也。臣等之所欲守者。實是堂堂之大法也。以私害公。以恩屈法。若是其容易。則金石典憲。從此墜地。僭亂凶逆。不復知懼。豈非大可悶大可憂哉。至於世龍妻引喩之敎。尤是失當。向使龍妻之負犯。若如鄭妻。則伊時處分。豈有一毫容貸之理乎。伏乞廓揮乾剛之斷。亟降反汗之音。夬施典刑。以洩輿憤焉。嗚呼。王者之德敎刑政。比若春生秋殺。可生者必生之。可殺者必殺之。無一點私意之低昴參錯於其間。然後凡厥下民。罔敢不信。亦罔敢不服。我殿下慈覆之仁欽恤之德。與天地同大。臣固欽仰攢頌之不暇。而第臣之所深慨者。慈覆之至。而不無果斷之或欠。欽恤之過。而亦多元惡之倖逭。雖以向來澤白仁京諸凶等事言之。其所以誑誘群蚩。連結六道。畢竟設計。乃至於興兵而犯闕。究厥所由。卽國榮德相兩賊之爲窩主根柢。醞釀成就之致也。惟彼兩賊。逆節彰著之初。殿下若能卽加常刑。肆諸市朝。昭布其罪惡。使愚夫愚婦。咸知其國賊之自干天誅。則群醜餘孽。其將何從而起乎。噫嘻。痛矣。凶如國榮。逆如德相。而殿下終始曲保。得爲戴頭之鬼。司馬將心。路人所知。王敦跽斬。邦憲尙靳。其妻孥親眷。晏然自在。殿下旣屈法於兩賊未死之前。又失刑於兩賊已死之後。群下爭執之章。只以不允二字爲例批。使臣等自歸於忘群讎玩國賊之科。此固臣等不能碎首刳腹。積誠回天之罪也。尙何言哉。伏願殿下。更加三思。特從兩賊孥戮之請。使王章得伸。亂本自消。不勝幸甚。答曰。省疏具悉。諸批悉諭。卿其勿辭行公。
정조 7년
左副承旨李時秀疏曰。伏以。臣於昨夕召對詣閤之際。院吏以校理鄭在信疏本來示。而入侍時迫。未暇諦察。只見其語及懲討。以爲當捧。筵退之後。始覺其疏中。有論故儒臣尹宣擧父子事。誠不勝瞿然驚悚之至。月前傳敎。若曰此等之章。切勿捧入。聖敎昭揭。何等嚴截。而臣乃矇不致察。至使上徹。職在惟允之職。又犯違令之罪。昏謬。甚矣。惶悚極矣。抑臣於此。又有私義之萬萬不安者。故儒臣父子。卽臣亡母曾高祖也。凡於詆斥章疏。義不容與聞出納。昏錯妄率。殆無省覺。以公以私。無往非罪。自處之道。決難晏然。昨緣夜深。不敢瀆擾。今始短章自劾。徑出禁扃。伏乞聖明。削臣之職。治臣之罪。以昭法紀。以安私分。不勝幸甚。答曰。省疏具悉。爾其勿辭察職。
정조 7년
行大司憲鄭好仁。執義李濟萬。掌令安鼎大。掌令申致權。持平金孝直。持平徐配修。校理姜。校理趙興鎭。正言申大尹。副修撰李鼎運。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正請物故罪人德相。亟施孥籍之典。答三司曰。不允。
정조 7년
行大司憲鄭好仁。執義李濟萬。掌令安鼎大。掌令申致權。持平金孝眞。持平徐配修。正言申大尹。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王法。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
執義李濟萬。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。
정조 7년
正言申大尹。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。
정조 7년
執義徐有成疏曰。伏以。鄭妻出陸之擧。噫嘻。此何事也。惟其千罪萬惡。已悉於合辭中。今不暇一一臚列。而其爲王法之所難貸。天討之所必加。則決矣。殿下特以懿親之故。不忍致辟。出置海嶼。居然八年之久矣。輿情之憤鬱。何嘗食息暫已。而秖冀天心翻寤。早晩伏法之有日矣。不意今者。出陸之命遽下。生出島中。移置近畿。聽者心寒。言言骨驚。直欲卽地無聞而不可得也。顧今天網太恢。隄防漸疎。甚至於負犯緊重之類。莫不混入於曠蕩之典。有識之隱憂。固已多矣。而猶不敢爲爭執之計者。誠以國有大慶。霈澤旁流。黽勉奉承。宣布德意。而若其根柢於諸逆。窩窟於群凶。罪關宗社。憤切神人者。亦可以一例量減。有若徒流雜犯。節次宥除者然哉。漢律雖寬。而蓋長之凶。猶得以誅。唐法縱弛。而太平之惡。未之或貸。今此鄭妻之元惡大憝。視此尤不啻萬萬矣。殿下何爲而作此非常之擧也。海島假息。猶有一帶之限。畿甸移接。殆不百里而近。思之及此。尤豈不懍然哉。到此地頭。非但邦憲之稽加爲悶。抑亦禍機之潛長是懼。伏願聖明。惕然深慮。赫然改圖。亟寢成命。仍從三司之啓焉。臣於是又有所駭惋者。方其假都事之下去也。不由王府。不資營關。其所憑據者。只是一紙密諭而已。惟彼守土之臣。略不款通。遽然承奉。使莫重罪人。穩渡海門。其平日之不善防閑。推此可知。此而仍置。後弊難言。臣謂當該府使。爲先削職。拿問定罪。斷不可已也。臣昨蒙恩除。遂値夜深。求對路阻。經歸朝房。憂憤倍激。玆敢冒入文字。略陳愚悃。惟聖明垂察焉。答曰。省疏具悉。出陸事。諸批悉諭矣。
정조 7년
副校理沈基泰疏曰。伏以。臣於朝者常參入侍。伏奉玉署移除之命。顧此論思之職。有非如臣庸陋所可濫竽。而前席承命。開講在卽。雖不得不冒沒登筵。張皇祗肅。而第臣纔遞湖邑。未出解由。揆以公格。自在當遞。玆敢略陳短章。徑出禁扃。伏乞聖明。亟遞臣職。以存法例。千萬幸甚。答曰。省疏具悉。解由勿拘。爾其勿辭察職。
정조 7년
癸卯正月十八日申時。上御誠正閣。右承旨入侍時。右承旨朴天行。記事官趙衍德。記注官金健修。記事官李祖承。以次進伏訖。上命書傳敎曰。移轉一款。向於畿甸。已有朝令。湖西豈或異同。依狀請施行事。分付。續見賑穀區劃啓本。舒川等四邑富民。有捐財補賑之擧。或滿千數。或至五百三百之包云云。富民之忘私濟衆。極甚可嘉。年前湖南私賑人。猶且拔例收用。上來之日。駐輦召見。湖西豈或彼此。從當待畢賑。朝家別欲奬勸。而然於此事。有提飭者。昨於嶺南綸音。亦已及之。富民家有餘儲。分給親戚隣里。固是厚風善俗。而歉歲産業。必有難辦之慮焉。爲官長者。諉以勸分。迫令備納。則惠則未遍。害已偏受。此等處。亦不可不留意。適因狀本。有此下敎。自廟堂謄關。分付該道伯。使之惕念。仍以此意。一體分付畿伯處。亦令兩道道臣。申飭邑宰事。一體行會。又命書傳敎曰。朝筵儒臣之言。亦已許可。此時守令。不宜暫刻曠官。受由上京守令。皆令待明朝下送後。草記事。分付吏曹。畿湖嶺尤甚之次邑守令。限麥秋切勿給由。雖於稍實邑。不可續續給由。諸道亦皆準此事。令廟堂嚴飭。別軍職時任守令人。誕日正至。除非邊禦。雖不得不依故例上來。來不必許久留京。雖於申飭還下送之後。無或遲滯還官之意。一體嚴飭。此外差使員。守令竣事後。如不卽爲下去。道臣察飭事。亦爲。分付。又命書傳敎曰。方長不折。古人有言。原情定罪。斷例則然。向來儒臣之山林事。筵奏大是疎率。極用嘅惜。然年少新進。不愼詞鋒。遣辭之際。辭未達意。至有儒賢之引義。大臣之筵奏。又至有臺諫玉堂之疏。而外面觀之。諸儒臣豈免司直之論。然究其心。則斷無他焉。今以依俙之跡。竝置諸儒臣於侮賢之科。殊乖方長不折之意。而亦違原情定罪之道也。且當敦召儒臣之日。葛藤之不已。甚非所以安其心之意也。若削若罷。輒徇群請。亦出於規其非伸公議也。朝參日筵奏罷削諸玉堂。特竝給牒敍用。如是處分。非一毫泛忽於本事。安知諸儒臣。從後別般有尊賢之樹立也。噫。見今朝廷。位著苟簡。而際又有言論歧異。互相雌黃。則亦豈美風。朝家本意。廷臣未知體念否也。命退。承史以次退出。
정조 7년
癸卯正月十八日酉時。上御誠正閣。右承旨與下直守令同爲入侍時。右承旨朴天行。假注書沈晉賢。記注官金健修。記事官金鳳顯。新溪縣令洪守榮。以次進伏訖。上曰。下直守令進前。守榮進前。上曰。今旣辭朝。不可更事逡巡。須問候於惠慶宮而出去。卽爲下往。且速爲移接於京第。可也。仍命守榮先退。上曰。玉堂事。何故耶。予見疏本。元無箚着於玉堂之語矣。同副何不詳見而捧入乎。天行曰。適在閤外。未及詳見。只知爲目下懲討而捧入云矣。上曰。同副則不可不遞差矣。湖西下往帑錢。果以紅袱覆送云耶。天行曰。然矣。上曰。如此些少之物。非曰有助。而特表予意耳。至如軍門錢。則目下各軍門封不動。不滿十萬。言念國計。可謂哀痛。而特以將臣之不如前放債。人皆曰。軍門錢不出。而錢荒甚焉。此未諳裏面者之言也。兵餉體重。豈可以未滿十萬之錢。傾庫散之乎。今之錢荒。專由於奢侈。昔之以一緡可爲之事。今也必至十緡。民生安得不艱難乎。予於自奉。每戒奢侈。承旨試見之。予之居處自奉。有何過侈處乎。然而外間侈風。終不變改。良可歎也。予於今番發賣事。多費精力。必欲如意爲之。故曾前。則不過三四巡云。而今則限四五月爲之計耳。天行曰。曾前發賣時。臣未見之。而聞故老之言。一次發賣。必費三四日。至於抄飢。亦或有富者濫受。而轉給所親者矣。今則無此患云矣。上曰。畿邑民情。比昨秋如何云耶。予之停糴發賣。似或爲息肩之道矣。天行曰。民情比昨秋反勝。至如畿湖所下帑錢。盛德事也。雖都下愚民。皆以爲感泣云矣。命退。諸臣以次退出。
정조 7년
行都承旨吳載純坐。行左承旨李敬養坐直。右承旨李在學坐。左副承旨趙鼎鎭坐直。右副承旨朴天行坐。同副承旨李獻慶坐。注書趙衍德仕一員未差。假注書沈晉賢仕直。事變假注書柳憲周仕。
정조 7년
李獻慶啓曰。明日常參經筵。取稟。傳曰。停。
정조 7년
李敬養啓曰。府啓海獄諸罪人事。旣已蒙允。傳旨今方捧入。而其中李來源。則罪狀雖有臚列。律名初不勘斷。故傳旨中不得擧論。臺啓何等嚴重。而有此做錯之擧。揆以臺體。極爲未安。發啓臺臣。從重推考。伊後連啓諸臺。亦難免不審之失。竝推考。何如。傳曰。允。
정조 7년
李敬養啓曰。合辭方張之時。兩司無詣臺之員。事甚未安。未肅拜呈告人員。竝卽牌招。何如。傳曰。允。
정조 7년
李敬養啓曰。禁衛營將官來言。今日本營軍兵。日次私習云矣。敢啓。傳曰。雨雪如此。後日次爲之。
정조 7년
李敬養啓曰。御營廳將官來言。今日本廳軍兵。日次私習云矣。敢啓。傳曰。雨雪如此。後日次爲之。
정조 7년
傳于吳載純曰。右承旨許遞。前望單子入之。
정조 7년
承旨前望單子入之。李敬養落點。
정조 7년
傳于趙鼎鎭曰。新除授承旨。牌招察任。
정조 7년
傳于趙鼎鎭曰。宗簿提調入侍。
정조 7년
傳于吳載純曰。大臣置處政事。當日爲之。
정조 7년
大司憲任希敎。執義金和中啓曰。臣等俱以衰朽魯鈍之姿。實不合於淸朝耳目之任。而恩除忽降於大論方張之日。召牌又辱於常參有命之時。義急懲討。他不暇論。章皇出肅。粗伸義分。乃於傳啓之際。以海獄諸罪人中李來源之律名。獨漏於勘斷。至有喉院請推之擧。臣等滿心慙悚。無地自容。臺臣傳啓。事體至重。誤讀一字。猶稱死罪。況此逆醜律名之遺漏於啓辭中。是何等做錯乎。此雖由於發啓時不審之致。而臣等若能詳細照檢。則豈有此失乎。今於問備之下。不容一刻晏然於臺次。玆敢相率來避。請命遞斥臣等之職。答曰。勿辭。亦勿退待。
정조 7년
趙鼎鎭。以吏曹言啓曰。領議政徐命善勉從事。命下矣。當爲置處。而本曹領敦寧一窠。他大臣今方見帶。時無相當窠。依例送西之意。敢啓。傳曰。知道。
정조 7년
有政。吏批。判書金鍾秀在外未肅拜。參判金履素進。參議兪彦鎭在外未肅拜。行都承旨吳載純進。啓曰。判書金鍾秀在外未肅拜。參議兪彦鏶在外未肅拜。小臣獨政未安。何以爲之。敢稟。傳曰。仍爲之。以姜彝正爲獻納。李在協爲知義禁。趙時偉爲大司成。安鼎大爲左通禮。兪彦脩爲司成。李敏采爲典籍。徐日輔爲司僕主簿。李太亨爲兼中學敎授。李鼎揆爲兼南學敎授。
정조 7년
趙鼎鎭。以兵曹言啓曰。領議政徐命善勉副事。命下矣。當爲隨品置處。而領中樞一窠。判中樞二窠。他大臣今方見帶。依例從座目加設判中樞。下批之意。敢啓。傳曰。知道。
정조 7년
兵批。判書鄭好仁進。參判鄭昌順入直進。參議沈有鎭病。參知李夔病。左副承旨趙鼎鎭進。以李文德爲副摠管。元綮鎭爲忠狀將。具紞爲訓鍊主簿。李鎭宇爲武兼。朴瑬爲京畿監營中軍。判府事徐命善。同知張景良。僉知鄭駿采李沖彬鄭亨濟。副護軍李尙謙元綮鎭李尙訥柳春馪柳光璧沈釋之成德朝李身晦。副司直李文源沈豐之柳誼丁範祖尹勉升尹尙東李鼎揆。副可果徐有成金禧燮李尙載金遇國李秉喆。副司正沈晉賢單付。
정조 7년
傳于趙鼎鎭曰。左副承旨入侍。
정조 7년
馬思人呈辭。代以柳憲周爲事變假注書。
정조 7년
以修撰權以綱牌不進罷職傳旨。傳于趙鼎鎭曰。只推。
정조 7년
趙鼎鎭。以弘文館言啓曰。修撰權以綱。旣有只推之命。卽爲牌招察任。何如。傳曰。允。
정조 7년
以大司諫林蓍喆。司諫李重馥。正言李亮載魚錫㱓。掌令李延伋李宗燮。持平韓晩裕尹致性牌不進罷職傳旨。傳于李敬養曰。向日儒臣。雖以違牌臺諫。申飭行公爲請。而衆所共知情勢。一味督迫。鎭日出牌。太欠誠實。竝姑許遞。前望單子入之。
정조 7년
大司諫宋載經。司諫權。掌令徐龍輔尹尙東。持平成鼎鎭辛命喆。正言李益運韓用龜落點。
정조 7년
傳于趙鼎鎭曰。逐日召對。玉堂不可不備員。有闕之代。前望單子入之。待下批牌招察任。
정조 7년
修撰金方行。副修撰兪漢敬落點。
정조 7년
吏曹口傳政事。以鄭一祥爲宗簿提調。
정조 7년
備邊司薦望。以洪秉纘爲義州府尹。
정조 7년
兵曹口傳政事。副司果洪仁浩。
정조 7년
以咸鏡監司獨鎭部鍊停止事狀啓。傳于趙鼎鎭曰。依狀請施行事。回諭。
정조 7년
以時囚罪人洪秉文尹翊東議處啓目。傳于趙鼎鎭曰。以草記照律。
정조 7년
趙鼎鎭。以吏曹言啓曰。受由上京守令。下送後。草記事。命下矣。受由上京守令載寧郡守鄭若淳。兔山縣監尹昌淳。纔已下送。而其中榮川郡守洪大容。以其親病之沈重。屢度催促。無意還官。雖曰情理之難强。揆以事體。殊甚未安。本曹請推之外。無他可施之罰。何以爲之。敢稟。傳曰。知道。雖未知親病之如何。飭敎之下。何可遲滯。更加催促下送。
정조 7년
趙鼎鎭。以吏曹言啓曰。禮曹佐郞孟至大呈狀內。身病猝重。勢難察任云。今姑改差。何如。傳曰。允。
정조 7년
癸卯正月十九日巳時。上御誠正閣。宗簿提調入侍時。宗簿提調鄭民始。右承旨李在學。記事官趙衍德。記注官金鳳顯。記事官李祖承。以次進伏訖。上曰。領相呈辭。至八度愈懇。故特推體諒之恩。俾許釋鉉之請。從玆以往。庶得少休矣。民始曰。今則旣釋重負。必當感祝矣。上曰。宗簿有何稟定事乎。民始曰。譜略御牒中永陵下小註中墓號。因校正堂上所達。以宮號改書事命下。而改書亦有難便者。且此五字。無甚關緊。刪去似好。故敢此仰達矣。上曰。依爲之。民始曰。舊跋文字體甚大。每當修正之時。又有跋文。編帙漸多。幾至一卷。況今御製序文。旣弁卷首。則事體尤當謹嚴。依凡例字體。更以小字印出。似爲省簡之道。故敢此仰達矣。上曰。依爲之。民始曰。譜略凡例。每於修正時。事例條目。次次添錄。不但編帙漸多。亦不成體段。臣意則就其中分爲凡例事例。更爲撰出似好。故敢此仰達矣。上曰。凡例就其中要語。別成一編文字。至於列朝受敎及各年修正時事例抄出。依寶鑑總序例。亦爲別成一編文字。而此後修正時。只於總序增附。凡例則切勿續續添改事定式。凡例及總序。原任提學徐命膺。撰進。可也。出擧條上曰。卿於見職。與發賣。似有相妨之端矣。民始曰。然矣。命書傳敎曰。發賣在三明。事務相妨。宗簿提調鄭民始許遞。其代。令該曹口傳擇擬。在學曰。向日朝參時諸玉堂擧條中。李恒成運名字。誤書啓下云。似因字傍之相同。以致記注之誤書。而旣有疑晦。不能往復於玉堂。難免疎率之責。當該注書推考。原擧條中。改付標啓下。何如。上曰。依爲之。出擧條命退。諸臣以次退出。
정조 7년
癸卯正月十九日午時。上御誠正閣。左副承旨入侍時。左副承旨趙鼎鎭。記事官趙衍德。記注官金健修金鳳顯。以次進伏訖。上曰。左承旨入來乎。鼎鎭曰牌不進矣。上曰。緣何事故。不爲承牌乎。鼎鎭曰。昔疾似未瘳而然矣。命書傳敎曰。左承旨更爲牌招。命退。承史以次退出。
정조 7년
行都承旨吳載純坐。行左承旨李敬養坐。右承旨李在學坐直。左副承旨趙鼎鎭坐直。右副承旨朴天行坐。同副承旨李獻慶坐。注書趙衍德仕一員未差。。假注書沈晉賢仕直。事變假注書柳憲周仕。
정조 7년
惠慶宮還御後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 7년
以二十一日。輪對頉稟。傳于趙鼎鎭曰。後日次爲之。
정조 7년
李敬養啓曰。合辭方張之時。兩司無詣臺之員。除在外陳疏入啓引避退待外。未肅拜人員。竝卽牌招。何如。傳曰。允。
정조 7년
以持平成鼎鎭。正言李益運牌不進罷職傳旨。傳于李敬養曰。只推。
정조 7년
李在學啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
李在學。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
李獻慶。以禮曹言啓曰。臣尙淳。與戶曹判書臣李性源。進詣大報壇奉審。則神榻第一位褥席渝色。神位蓋覆袱一件。闕字牌下排席一床巾一件。座面紙三件。塡祝袱一件。沙磁碗五箇。竝破改備。扃三筆二箇修改。架子一部。從享位褥席二件。奉室風遮草芚二浮。奉香軍所着黑衣一件。鶴氅四箇。香亭子雨備一件。典祀廳地衣二件。仰油芚一件。牛鼎耳二箇。竝改備。工人所着紅油衣三件修補。二件改備。皁紬衣十四件改備。六件修補。白紬中單七件。白紬裙一件修補。烏皮履十部改備。价幘冠七件。進賢冠十件。皮弁冠九件。以上修補。舞翟六箇。雉尾羽干七箇。照燭一坐修補。黃幕一浮。改染黃綿絲大束乼一艮衣。油遮日五張。漆圓經一箇。竝破傷。趁卽改備修補之意。分付各該司。何如。傳曰。知道。
정조 7년
李獻慶。以禮曹言啓曰。大報壇祭享。每年三月上旬內。擇日擧行。曾已定奪矣。吉日。令日官推擇。則來三月初六日爲吉云。以此日定行。而初雖以親祭磨鍊。亦多有攝行之例。今番則何以爲之乎。敢稟。傳曰。謹當躬行。而初六日。則受香日。適値坐齋。更爲推擇以入。
정조 7년
趙鼎鎭。以禮曹言啓曰。來三月初六日大報壇祭享推擇草記批旨內。謹當躬行。而初六日。則受香日。適値坐齋。更爲推擇以入事。命下矣。依定式上旬內當爲擇入。而初一日二日四日五日。國忌齋戒及正月初七日八日十日。俱有拘忌。初三日。初九日爲吉。而初三日則受香日。禧陵忌辰祭正日。初九日卽毓祥宮忌辰祭正日。以初三日定行乎。敢稟。傳曰。以初三日爲之。
정조 7년
李獻慶。以禮曹言啓曰。來二月初九日景慕宮春享大祭親行時。省牲省器之節。依例以親臨磨鍊擧行乎。敢稟。傳曰。依例磨鍊。
정조 7년
傳于趙鼎鎭曰。明日當由月覲門。展拜景慕宮。該房知悉。
정조 7년
傳于趙鼎鎭曰。出宮門路。以協陽門爲之。
정조 7년
李在學。以御營廳言啓曰。今正月二十一日景慕宮展拜時。依兵曹節目。集春營入直軍二十名。領軍把摠沈公協。哨官洪範源率領。月覲門左邊設布帳外排立。東營入直軍三十名。把摠李需克。哨官柳台興率領。宮大門外把守。而竝待標信出用。解嚴後還入直間。集春營哨官柳載成。東營哨官河景世代直之意。敢啓。傳曰。知道。
정조 7년
趙鼎鎭。以禮曹言啓曰。在外儒臣問議草記。更議時任大臣。指一草記事。批下矣。卽爲發遣郞廳。更議于時任大臣。則議政府左議政臣李福源。以爲臣學識鹵莽。至於王朝典禮。尤所昧昧。而日前問議之下。只以愼重之意。略有仰對。今不敢更獻別見。伏惟上裁云。議政府右議政臣金熤。以爲王朝典禮。至嚴且重。以臣魯莽。何敢臆對。而日前問議有命。亦不敢默。已不避煩猥。略貢膚淺之說。今於再詢之下。尤何敢更陳別見。以重其僭汰之誅乎。伏惟上裁云。時任大臣之意如此。敢啓。傳曰。知道。
정조 7년
趙鼎鎭。以禮曹言啓曰。因宗簿寺收議草記。傳曰。事係重大。理宜審愼。問于知禮之臣決之。實爲便當。發遣禮官。問議于在外儒臣以聞事。批下矣。依傳敎。卽爲發遣郞廳。問議于在外儒臣處。則吏曹參議臣兪彦鏶。以爲臣纔伏蒙史官。傳宣聖批。旣未獲準所辭。其間職名又改。有非前此所叨之比。宜更以文字。申徹肝膈之懇。而老母宿症。一味進退。狗馬賤疾。猝復增劇。治疏祈免。不免稽遲。病裏惶蹙。如添一病。此際又以璿源譜牒事。禮官臨詢。而自念草莽賤品。蔑學昧禮。且有區區株守。迷不知改。從前詢問之下。一未嘗妄有所對。今又疾病昏綴。無以仰塞明命。秪自伏地震越而已云矣。儒臣之意如此。敢啓。傳曰。更議時任大臣。指一草記。
정조 7년
傳于吳載純曰。禮房承旨。推考房承旨入侍。
정조 7년
傳于吳載純曰。承旨房仍。禮工換房。
정조 7년
傳于吳載純曰。未下直守令。使之從速辭朝。
정조 7년
傳于趙鼎鎭曰。軍士房承旨入侍。
정조 7년
趙鼎鎭。以弘文館言啓曰。新除授修撰金方行。時在洪忠道西原地。副修撰兪漢敬。時在洪州地。經筵入番事緊。請竝斯速乘馹上來事。下諭。傳曰。依啓。
정조 7년
傳于李在學曰。觀此文臣朔試射別單。校理李儒慶。以牌不進傳旨未下懸註。向於違牌傳旨入啓之日。只推命下。則以未下書入者。必是政院。不爲頒布之致。當該承旨推考。其委折。査實以啓。李儒慶。以只推頒布。
정조 7년
吳載純。以吏曹言啓曰。榮川郡守洪大容。依傳敎更爲催促。纔已下去之意。敢啓。傳曰。知道。
정조 7년
李敬養。以義禁府言啓曰。時囚罪人洪秉文尹翊東。以草記照律事。命下矣。洪秉文段。本府議啓內。漕轉法意。本自不輕。前後飭敎。況復截嚴。而永柔船隻。不善護送。以致近千石穀物臭載之擧。固已可駭。十五名人命。一時渰沒於大洋。尤極驚慘。論其罪狀。有難容貸。以此照律。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。洪秉文。杖八十收贖。奪告身三等放送。尹翊東段。本府議啓內。漕運事體。何等嚴重。而監色之互相換騎。雖是渠輩無情之事。其矇然不察。未能摘發之罪。在所難免。以此照律。罪取考律文。則大明律違令條有曰。凡違令者笞五十。名例有曰。犯私罪笞五十。解見任別敍。犯枉法受贓外。笞杖竝收贖云矣。尹翊東笞五十收贖。解見任別敍放送。何如。傳曰。允。如有功議。各減一等。
정조 7년
趙鼎鎭。以義禁府言啓曰。洪秉文。杖八十收贖。奪告身三等。尹翊東笞五十收贖。解見任別敍放送事草記批旨內。如有功議。各減一等事。命下矣。洪秉文八代祖聖民。光國功臣益平尉同姓四寸親云。功議各減一等。杖六十收贖。奪告身一等。尹翊東七代祖斗壽。光國功臣云。功減一等。笞四十收贖。附過還職之意。敢啓。傳曰。知道。當初監司之區別。未知爲然。況許多人命之渰沒。無異故令敗船。則淸南督運差員之獨免罪科。雖曰斑駁。而此則猶未知本道事情之如何。姑不欲追論。以未勘罪之兩倅言之。不善護送之地方官。先被罷拿之典。更施奪告身之律。而監色換騎守令。則帶職放送。與法典中領船監色。苟充守令罷黜之文。不無相舛。尹翊東罷黜放送。可也。
정조 7년
刑曹啓目。粘被告人梁廷國更推云云。推擠一款。終不得究覈。此等獄囚。恐當有參酌之典。上裁。何如。判付啓。再次曹啓。皆付生議兺不喩。況於屍帳之眼合手握。與被人擠殺差違是遣。雖以死者之隣里親戚言之。無一人立證。而且究本事。亦非決死生之事是隱。則必無故擠之理是如乎。向於審理時。特命更加推覈。出於重人命嚴獄體之意。到今酌決。無所不可。依初啓目施行爲良如敎。
정조 7년
趙鼎鎭。以義禁府言啓曰。校書館著作徐昇修推考傳旨。啓下矣。徐昇修家在城外云。待城門開。拿囚之意。敢啓。傳曰。知道。
정조 7년
弘文館副校理沈基泰。副修撰嚴思晩等箚曰。伏以。竝引嫌而退。襲謬謄傳。亦涉不審。揆以臺體。勢難仍在。請大司憲任希敎。執義金和中。竝命遞差。取進止。答曰。省箚具悉。處置事。依施。
정조 7년
癸卯正月二十日辰時。上御誠正閣。禮房承旨。推考房承旨入侍時。行左承旨李敬養。右副承旨趙鼎鎭。記事官趙衍德。記注官金鳳顯。記事官李祖承。以次進伏訖。上曰。左承旨。昨日何爲牌不進乎。敬養曰。賤疾尙未快可。敢犯違傲。不勝惶蹙矣。命鼎鎭讀奏公事。仍書判付訖。命退。承史以次退出。
정조 7년
癸卯正月二十日酉時。上御誠正閣。軍士房承旨入侍時。右承旨李在學。假注書沈晉賢。記注官金鳳顯。記事官李祖承。以次進伏訖。上曰。李儒慶事。何不査啓乎。在學曰。傳敎軸。在其時注書尹行任家。故使之持來矣。未及來矣。在學奏曰。明日朝廷問安。雖命勿爲。翌日問安。則依例爲之乎。上曰。唯。祖承曰。臣以本館事。有可仰奏者矣。翰林被抄人之間月付職。雖是常例。而如値上下番不備之時。則不拘此例。逐朔連付。曾有甲申年大臣筵稟定式之事。見今上下番。旣未備員。則被選當次人。當於來月。依定式付職。而係是近來罕有之事。故敢此仰達矣。上曰。依定式爲之。可也。出擧條上命書榻敎曰。抄啓文臣親試。以二十四日爲之。出榻敎上曰。尹行任家傳敎軸。催促持來。賤臣承命出傳。命退。承史以次退出。
정조 7년
行都承旨吳載純坐。行左承旨李敬養坐直。右承旨李在學坐。左副承旨趙鼎鎭坐。右副承旨朴天行坐。同副承旨李獻慶坐直。注書趙衍德仕一員未差。假注書沈晉賢仕直。事變假注書柳憲周仕。
정조 7년
景慕宮展拜罷後。奎章閣政院玉堂藥房口傳問安。答曰。知道。
정조 7년
李敬養啓曰。合辭方張之時。兩司無詣臺之員。事甚未安。除在外疏批未下外。未肅拜人員。竝卽牌招。何如。傳曰。允。
정조 7년
以正言李益運牌不進罷職傳旨。傳于李獻慶曰。只推。
정조 7년
兵曹口傳政事。以金爔爲宣傳官。
정조 7년
傳于朴天行曰。判尹使之來待。
정조 7년
李敬養啓曰。判尹鄭昌聖。依下敎來待矣。傳曰。入侍。
정조 7년
趙鼎鎭。以禮曹言啓曰。京外孝烈人歲首抄啓。因本曹有故。己亥以後。迄未擧行矣。自庚子至壬寅年。合爲七十九人。而依壬寅新定式。臣尙淳。與參判臣沈念祖。參議臣柳義養。相議抄出。其特異者。分等報于議政府。如署經之例後。孝子五人。烈女十四人。別單書入之意。敢啓。傳曰。此等恩典。雖不可濫屑。所抄者太少。外方又多未參。更加考閱草記。
정조 7년
李獻慶。以賑恤廳言啓曰。因傳敎。五部都民再巡減價發賣米。今月二十二日爲始。內廳分給之意。敢啓。傳曰。凡事每患終不如始。今番分給時。另加檢察。斗量則準斛。米品則擇給。而堂上之監分無於例之事。雖因特敎爲之。至若郞官。尤當惕念。以初巡擧行觀之。不無一二未妥事。益加勤勵。期於蒙賞而免罪事。郞官處申明嚴飭。且以吏隷言之。厚料布衙門。與貧殘之部屬大異。萬有一不善擧行。竝與下屬而懲治之意。一體知悉。可也。
정조 7년
持平成鼎鎭疏曰。伏以。天休日滋。邦慶川至。寶鑑進而繼述之聖孝冞彰。世室成而宗祏之殷禮載擧。元子定號。國本永鞏。我東方億萬年無疆之休。實基於此。八域含生。蹈舞惟均。仍伏念。臣人微跡賤。罪大恩隆。前後踐歷。未報不世之遇。畢竟負犯。自歸難明之科。追惟南邑獲罪時事。尙不覺心驚而骨顫也。蒼皇就理。未詳本事之顚末。率爾納供。終至罪名之䵝昧。嶺海薄竄。旣荷曲保之恩。則雷雨旋解。寔出意望之外。臣雖頑如石木。寧不知感。歸伏江郊。母子相守。感祝洪造。杜門訟愆者。五年于玆矣。迺者霈澤旁流。無物不遂。如臣釁累之蹤。亦被疏蕩之典。收敍之恩命纔頒。調用之特旨荐降。臣闔門驚惶。益不禁感淚之被面。曾未幾何。除誥特下。召牌踵臨。顧臣積年罪廢之身。何以得此於聖明也。枯楊生稊。朽骨傳肥。未足以喩其萬一也。逖違之餘。旣感收錄之恩。齊討之日。尤重沐浴之義。而情地危蹙。進身無路。不得不坐犯違傲。臣罪至此。實合萬殞。且臣之罪名。雖已開釋。情跡尙在疑晦。則豈可以歲月之稍久。不思所以自暴於閔覆之下也哉。蓋臣之罪案。專在於與述賊相親之故。推其相親之情。顧恤其奴之爲奴於本縣者。而本縣。初無述奴之來配者。此則金吾秋曹文案昭在。可按而知也。設令臣與述賊。素相親熟。旣已闔族伏法之後。則揆以常情。有何顔私之推及其奴者。況頂天立地。同得秉彝者。於此賊。夫孰無食肉寢皮之心。而又況臣與此賊。曾無朝行間一面之分者乎。別人之連坐散配者。直謂之述奴官隷之操縱使喚者。勒謂之顧恤架鑿爲說。至謂與述賊。素所相親。是所謂欲加之罪。不患無辭也。此莫非臣居官無狀。致人毒憾。受此厚誣。終陷大僇。撫心痛悼。尙誰咎哉。事實暗昧。衷情未暴。則臣生將爲負國之人。死當爲不瞑之鬼。官職去就。非所可論。敢將悲冤之私。仰塵日月之明。伏乞天地父母。俯垂矜察。亟令選部。鐫削臣名於朝籍之中。俾得以自靖焉。臣固不敢以見職自居。而目下憂憤之忱。有不能自已者。凶如鄭妻。而密令出陸。則公法屈矣。逆如德相。而終至徑斃。則王章頹矣。依前按法之啓。追後收孥之律。上自大僚。下至三司。幾日爭執。一味靳允。此固廷臣。不能碎首刳腹。積誠回天之罪也。尙何言哉。伏願殿下。更加三思。特許群請。使亂本自消。義理快申焉。臣無任屛營祈懇之至。答曰。省疏具悉。本邑旣無似此罪名之人。則本事。已知其脫空。尾附事。諸批悉及之。爾其勿辭。從速察職。
정조 7년
正言韓用龜疏曰。伏以。臣卽伏見朝紙。以罪人煥程圍籬事。禁都纔已出去。而又伏聞此外應坐諸囚。亦有發配之命矣。噫嘻。此何事也。惟彼德相。卽千萬古所未有之劇逆大憝。而爲澤弘仁京之窩窟根柢者也。到今此賊徑斃之後。其窮凶情節。究覈盤問之道。惟在於煥程煥九。而今乃一不嚴訊。遽然酌配。揆以獄體。已失之太寬。而況彼煥程煥周。又是德賊之子也。德賊帑籍之啓。今方期於準請。則當施應坐一律。少洩輿憤。尤豈可徑先散配乎。伏願亟寢諸罪人散配之命。旋卽牢囚。嚴加刑訊。一一取服。各施當律焉。臣無任屛營祈懇之至。答曰。省疏具悉。諸批悉及之。爾其勿辭察職。
정조 7년
藥房提調李性源。副提調吳載純啓曰。雪後風寒。伏未審日間聖體。若何。王大妃殿氣候。何如。惠慶宮還御之後。氣候。何如。臣等不任區區伏慮。敢來問安。答曰。知道。慈殿慈宮。氣候一樣。卿等不必入待矣。
정조 7년
癸卯正月二十一日辰時。上詣景慕宮。展拜入侍時。行都承旨吳載純。行左承旨李敬養。右承旨李在學。左副承旨趙鼎鎭。右副承旨朴天行。同副承旨李獻慶。記事官趙衍德。假注書沈晉賢。記注官金鳳顯。記事官李祖承。以次侍立。上具翼善冠衮龍袍。乘輿出協陽門。由建陽門。出月覲門。入逌覲門。詣齋室後門。降輿。上曰。兵判留在此處。禁喧。可也。仍入御齋室。少頃。上就板位。行再拜禮。仍詣宮內奉審訖。還入齋室。少頃。上出齋室後門。乘輿出逌覲門。入月覲門。由建陽門。入協陽門。諸臣以次退出。
정조 7년
癸卯正月二十一日午時。上御誠正閣。判尹入侍時。判尹鄭昌聖。右承旨李在學。記事官趙衍德。記注官金鳳顯。記事官李祖承。以次進伏訖。上曰。再巡發賣加抄。爲幾戶乎。昌聖曰。追付者爲三千餘戶。而更加査正。則假籍者居多。故減爲一千九百餘戶矣。上曰。今番部官。將觀勤慢。欲施賞罰。卿益加申飭。可也。昌聖曰。已有嚴飭矣。上曰。日前賓對。卿何不入來乎。昌聖曰。頃以知義禁遭臺評。不得以官自處矣。上曰。近日召對。連以寶鑑進講。列聖朝治法政謨。瞭然在目矣。昌聖曰。聖敎誠然。鎭日開講。從容討論。則反有勝於經筵講矣。上曰。義州府尹。何當下去乎。在學曰。拘於私義。不得赴任云矣。昌聖曰。旣是洪命耇之孫。則揆以私義。不欲下去矣。上曰。再次遞改。事涉如何。而謂有情勢。則亦難强送矣。昌聖曰。聖敎果然矣。上曰。今予所願。惟在屢豊。何以則使八域民生。咸底安樂之境乎。向者畿湖。嶺南。捐出內帑所儲物。以補賙賑之資。未知此物。抑有萬一之效耶。昌聖曰。捐帑補賑。實感聖意。而若値加於此之歉歲。則恐是難繼之道。且有恩竭之慮矣。命書持平成鼎鎭疏批訖。命退。諸臣以次退出。
정조 7년
癸卯正月二十一日午時。上御誠正閣。召對入侍時。直提學鄭志儉。參贊官李獻慶。侍讀官李太亨。檢討官嚴思晩。假注書沈晉賢。記注官金星甲。記事官李祖承。以次進伏訖。上命讀寶鑑。太亨進讀第三卷中編第二十九板。止三十三板。思晩進讀中下編第十三板。止十六板。上曰。直提學亦讀奏。志儉進讀下編第三板。止七板。上曰。參贊官亦讀奏。獻慶進讀第七板。止九板。上曰。注書史官亦讀奏。晉賢等進讀第九板。止十一板訖。上曰。各陳文義。太亨曰。臣謹按我世宗大王。下書政府。以用民之力及取民有制。引古證今。辭敎諄複。臣於是不勝欽仰之至。蓋自三代聖王。莫不重用民力。而歷代法制。又皆因周典而沿革之。亦莫不以民力爲重。維我國朝。亦自有定制。而定制之外。民役漸繁。近來連有飭敎。外邑固不敢輕用。而其襲謬之弊。難保其必無。伏願深留聖念。更加申飭。俾無法外加役之弊。使民力。得以少紓。而惠澤下究焉。上曰。所奏甚好。以此意出擧條。令廟堂各別。申飭京外。可也。思晩曰。是時有北方聲息。世宗大王。以臨事而懼。果斷事機二者。酌量垂敎者。不啻縷縷。於此可見聖意之攸在也。大抵臨事持疑。凡人所能。而果斷事機。最是難及處耳。伏願聖上。以果斷二字。加勉焉。上曰。所陳甚好。大抵智仁勇三者。不可偏廢。而惟智與仁。亦必資勇字上做去矣。志儉曰。臣則別無一言一事拈出仰陳之事。而世宗朝。以祖宗積累之深。締造之艱。後王不可不知。命撰龍飛御天歌。意甚盛也。而今此寶鑑。則列聖朝盛德大業。無不載錄。其爲詳備切近。有逾於御天歌矣。我聖上法祖裕昆之謨。俱在一篇之中。惟願以至誠體行焉。上曰。言儘好矣。獻慶曰。國初書籍不備。始得宋史。至於告廟陳賀。近世以來。書籍大備。而今人。不肯遍覽而勤讀。是可慨然。史記。乃人君之龜鑑也。治亂得失之跡。可法可戒。誠爲制治之大助。而古人曰。欲法堯舜。當法祖宗。今此寶鑑一書。卽列聖心法之所寓。觀感柯則之親切。尤非前代史記之比。伏願殿下。於覽讀之際。一字一句。勿爲泛忽。必思體驗焉。上曰。好矣。惟我世宗大王。聖智出天。制作無比。雖以諺文論之。創千古所無之事。成一方同文之化。中華旣無斯文。各省方言。亦豈有可比者哉。志儉曰。諸國雖有俚諺之文。其子母相生。各有初中終聲之妙。則我國諺文。獨擅其美矣。思晩曰。世宗大王創物之智。眞大聖人也。上曰。諸國方言。無正草之別。而惟諺文有之。其中至理存焉。子母淸濁。彙分類聚。發而應機。無不可書之事。眞至竗之理也。太亨曰。後世決難作如此之文也。上曰。文宗朝司憲府上疏。辭意甚好。其中用人之道。極其切近。且如利在權臣則附。利在戚里則附云者。尤是至言也。今此寶鑑。誤字無多。可謂善成。誠可幸也。文宗寶鑑以下缺處。更爲纂成。若考定武成之例。似好矣。大抵此書講論之際。親切則勝於經傳矣。鄭恒齡有子孫乎。思晩曰。其子元琳尙在矣。上曰。先朝製下常訓後。恒齡仍作常訓輯編。彙分條目。以野史及公家文字之可訓於後世者。輯錄於各目之下。曾一覽之矣。其子許。如有此冊。使之入送於直提學處。則當與內藏冊子相準矣。內藏冊子。則多有脫落處。便同斷簡殘編故耳。今此寶鑑。予方欲分類作書。以便披閱。常訓輯編。可爲參互之資矣。鄭恒齡之輿地圖。亦是善作者也。命退。諸臣以次退出。
정조 7년
行都承旨吳載純坐。行左承旨李敬養坐。右承旨李在學坐直。左副承旨趙鼎鎭坐。右副承旨朴天行坐直。同副承旨李獻慶坐。注書趙衍德仕一員未差。假注書沈晉賢仕直。事變假注書柳仕。
정조 7년
李敬養啓曰。合辭方張之時。憲府無詣臺之員。除在外外。未肅拜人員。竝卽牌招。何如。傳曰。允。
정조 7년
以掌令尹尙東。持平成鼎鎭牌不進罷職傳旨。傳于朴天行曰。只推。
정조 7년
李在學啓曰。禁衛營將官來言。今日本營軍兵。日次私習云矣。敢啓。傳曰。日寒如此。停。
정조 7년
李在學啓曰。御營廳將官來言。今日本廳軍兵。日次私習云矣。敢啓。傳曰。日寒如此。停。
정조 7년
傳于朴天行曰。下直守令留待。
정조 7년
傳于朴天行曰。召對爲之。下直守令。同爲入侍。
정조 7년
以慶尙監司加分事狀啓。傳于李在學曰。依狀請施行事。回諭。
정조 7년
以京畿監司宗親子支婚葬助給事狀本。傳于朴天行曰。向來旣有申明定式。而觀此狀辭。宗親子支婚需葬需事。以待該曹。分付擧行爲定。豈於伊時。該曹不能詳細。分付諸道而然乎。且京司則近年。每於歲初按例擧行。則外方之不知云者。未可曉也。令該曹。相考草記。
정조 7년
朴天行。以賑恤廳言啓曰。中部七十七契一千十七戶。東部二十一契一千三百九十八戶。合二千四百戶。再巡發賣米四百十一石。上下之意。敢啓。傳曰。知道。
정조 7년
朴天行。以弘文館言啓曰。修撰權以綱。旣有只推之命。卽爲牌招察任。何如。傳曰。允。
정조 7년
李在學。以左右捕盜廳言啓曰。依下敎。罪人大圭美圭等二名。移送刑曹之意。敢啓。傳曰。知道。
정조 7년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。新除授大司諫宋載經。時在洪忠道懷德地。司諫權。時在京畿抱川地。獻納姜彝正。時在洪忠道公山地。掌令徐龍輔。時在咸鏡道咸興地。持平辛命喆。時在洪忠道禮山地。請竝斯速乘馹上來事。下諭。答曰。不允。下諭事。依啓。
정조 7년
校理李儒慶疏曰。伏以。天佑東方。吉慶川至。列聖朝寶鑑。奉獻閟宮。先大王盛烈。尊爲世室。於戲不忘之思。於焉益切。元子定號。尤係億萬年無疆之休。八域含生。孰不舞蹈。仍念臣賦性。則本自愚騃。遇事則輒致顚錯。孽由己作。罪在罔赦。幸賴日月之明。察臣無他竄配。遂寢成命譴削。略施末勘。莊誦恩言。雖死無憾。纔過一朞。玉署之命。有隕自天。臣和淚若流。擬暴情悃。大僚筵奏。極其峻嚴。繼而白簡出而聲罪。殆不勝狼藉矣。伊後迭發之章。愈往愈憯。窮鱗登爼。愬臆無所。血泣窮廬。于今四載。結草之願。雖在他生。覆盆之冤。無望回照。千萬不自意。格外特敍。乃在於臺議未停之前。至今日而恩除遽降。華銜如舊。此豈臣夢想所及也。闔門皆驚。隣里齊賀。況臣之感泣攢祝。尤當何如。天牌之下。宜卽叩謝。而久蟄之蟲。雖得聞雷。帶矢之禽。難以振翮。終不免坐犯違逋。威罰不加。命以只推。踧踖徊惶。益不知措躬之所也。噫。伊時之事。聖明所俯燭。筵臣所目擊。臣何敢更事煩瀆於歲月旣久之後。而區區寸心。亦不無一二煩冤者。則何可自阻於仁覆之天。不一陳暴也哉。臣與物故罪人樂純。臭味不同。情面素乏。閉門於半年婢滕之日。守拙於萬馬交蹄之中。蓋楚越也氷炭也。況其侄國榮。罪逆旣著之後。樂純同惡之罪。夫人皆知之。夫人皆言之。臣忝居三司之列。鷹鸇逐雀之心。豈後於人哉。方其前席發論之際。臣之愚意。妄欲循流來格例。益嚴懲討之體。而若其株守不變。未及周旋。臣亦自知臣罪。至今退思。惶悚交集。若以此罪臣。臣雖萬死。臣固無辭可明。至若儒臣之疏所云。不覺自歸於右袒等而句。實是萬萬情外。夫右袒。卽立異之謂也。伊日聖敎。俯詢以本事。以爲如何。臣卽仰對曰。本事。一國公共之論。其所發啓。臣亦以爲不可虛徐。但所惜者。格例耳。暫出閤外。通示於在家三司之臣。仍卽入來。發啓於筵席未罷之前。則其在國人皆殺之義。尤嚴且重。惟此奏語。記注在傍。臣何嘗以發啓爲不可也哉。旣不以發啓爲不可。則右袒二字。不亦爲臣之冤乎。雖然。臣言行無素。不能見孚於同朝。衷情莫暴。幾陷大戮。撫躬自悼而已。何敢尤人。從今以後。惟有杜門自靖。以贖前日之愆尤。官職去就。非所可論。玆敢涕泣哀籲於天地父母之前。伏乞聖明。亟削臣職。仍許臣退伏田野。全保軀命。以卒生成之澤。不勝幸甚。臣謬廢之物也。義不敢開口論國家事。而沐浴之討。秉彝所同。身雖不可以進。口亦默然而止乎。挽近以來。倫紀斁喪。亂逆層生。凡有血氣之倫。孰不欲食肉寢皮。而若其亂本禍源。窩窟叵測。滋蔓之憂。無所不至者。國榮德相是已。兩賊之凶肚逆腸。打成一片。不可使一刻容息於覆載之間者。固是十手十目所指視。而及夫今番綸音之頒降。其締結排布。潛圖移國之狀。尤益彰著無餘。昭不可掩。則德賊疏中四字凶言。不待淑問。明是結案。不料聖明之世。莽操盤據於禁中。懿溫和應於朝端。幾使三綱淪而九法斁。思之及此。寧不髮豎而膽裂。國榮之未施顯戮。經斃牗下。德相之拿致王府。少加刑杖。雖謂之國無法。可也。到今不可以追洩神人之憤者。惟有孥籍一事。而三司之論。尙今靳允。極惡如國榮。渠率如德相者。若以追孥有禁。一例持疑。則臣恐自此以後。亂賊無所懲畏。禍亂無所防遏。伏願聖明。廓揮乾斷。亟命有司。快擧國榮德相孥籍之典焉。至於鄭妻之密旨出陸。殿下何爲此前所未有之擧也。其窮凶罪惡。三司合辭。旣盡臚列。今不必更事架疊。殿下雖以至仁盛德。借其一縷。式至于今。而臺閣之爭執愈嚴。國人之憤惋尙切者。誠以海島流配。未足爲天討有罪。今乃不謀廷臣。差一假都事。俾出陸地。安接墓舍。有若放置田里者然。大臣諸臣之力請還寢。實出衛國深慮。而天聽邈然。只賜例批。臣恐有欠於大聖人待臣隣以誠之道矣。所到處設圍。殿下敎之以恩法兩行。臣愚死罪。竊以爲私恩勝而公法屈。天經廢而隄防壞。未必不由於此矣。伏乞更加三思。亟命還收。快允三司之請。明施典刑焉。答曰。省疏具悉。本事業已照燭。爾其勿辭察職。
정조 7년
癸卯正月二十二日申時。上御誠正閣。召對入侍。下直守令同爲入侍時。直提學鄭志儉。參贊官朴天行。侍讀官李太亨。檢討官嚴思晩。假注書沈晉賢。記注官金健修。記事官李祖承。茂山府使李義彬。旌善郡守尹光孚。全州判官李素。以次進伏訖。上曰。守令。以次進前。義彬進前奏七事後。上曰。履歷如何。義彬曰。癸巳除宣傳歷內乘訓鍊主簿都摠都事都摠經歷黃州虞候京畿中軍。今待罪本職矣。上曰。守令幾次乎。義彬曰。曾前未得爲守令矣。上曰。邊地守令之初次除拜者。亦有前例乎。義彬曰。中軍爲履歷矣。上曰。將以何術爲倅乎。義彬曰。當以七事。至誠奉公矣。上曰。七事亦有要領。將何所先施乎。義彬曰。臨機盡誠矣。上曰。年幾何。義彬曰。三十二歲矣。上曰。何時登科乎。義彬曰。乙未隆武堂試射。以內乘登科矣。命退。光孚進前。上曰。汝則屢次典邑。不必問七事矣。尙今見科乎。光孚曰。然矣。命退。素進前。上曰。汝亦屢爲守令乎。不必問也。往勉哉。命退。天行宣諭後。義彬等退出。上曰。上番讀奏寶鑑。可也。太亨讀第四卷上編第七板。止第九板。上曰。下番讀奏。可也。思晩讀自第九板。止第十三板。上曰。閣臣讀奏。可也。志儉讀自第十三板。止第十四板。上曰。參贊官讀奏。可也。天行讀自第十四板。止十五板。上曰。史官亦讀奏。可也。晉賢等讀自第十五板。止十六板。上曰。各陳文義。可也。太亨曰。今臣於事其職食其力之敎。實不勝欽仰之至。蓋古人。則上自公卿大夫。下至閭巷匹庶。皆能知事其職食其力。而今人則識此理者。蓋鮮矣。使百隷而不能事其職。則瘝曠而已。使小民而不能食其力。則游食是事。而終至於相聚爲盜。豈不大可懼哉。此無他。人情厭勤苦而好安逸。皆思自占便宜。而蓋亦由於敎化之不明故耳。伏願聖明。留意於此。百官則考其勤。而責其成效。小民則警其惰。而禁其游手。使上下人人。皆能事其職而食其力焉。則其於治化。豈云少補。而當務之急。莫先於斯矣。上曰。所陳。好矣。思晩曰。今此鄭獜趾陳戒疏。世祖大王。以敬天爲答。詩曰。畏天之威。惟時保之。蓋人君之所可畏者。惟天而已。敢以畏天二字。爲仰勉之要。上曰。好矣。志儉曰。出使復命者及守令萬戶察訪因事來京者。竝引見。誠是美法。近來下直守令邊將。皆引見面飭以送之。此可見聖上憂民之至意。而其因事上京者。皆久居任所。習知其邑鎭之事。若從容引接。詳細下詢。則自其邑弊民瘼。以至人物土風。必有以上達者。比之下直時引見。尤似有效矣。大抵時運之否泰。專係於上下之交不交。方今聖明在上。雖遐土蔀屋。無不軫察。而第恐民隱。猶或有未盡達者。凡於詢蕘察隱之道。益思加勉。是所望也。上曰。所陳。好矣。天行曰。宋臣范祖禹之言曰。欲法堯舜。當法祖宗。今此寶鑑。卽祖宗心法也。如或隨事鑑法。則堯舜之道。亦不外是矣。伏願益加慥慥焉。上曰。好矣。今此寶鑑中。經筵接賢士夫者。當爲鑑法矣。惟我世祖大王。旣有來諫之至德。猶懷群下嚴畏不盡言之慮。今予則非但無來諫之德。亦無可畏之威儀。可謂彼此不及矣。此乃經筵官所當加勉而盡言者也。昨日以寶鑑付籤事。付之玉堂下番矣。須與直提學。往復爲之。已付籤者入送。可也。命退。諸臣以次退出。
정조 7년
癸卯正月二十二日酉時。上御誠正閣。軍士房承旨入侍時。右承旨李在學。假注書沈晉賢。記注官金健修。記事官李祖承。以次進伏訖。上曰。孝烈抄啓文字浩繁。有難撮要。承旨出去。與入直騎堂李夔及注書翰林同爲抄錄其要語。分類書入。可也。仍命書傳敎曰。孝烈旌復。雖似應行之常典。其爲聳勸。關係不少。而近於歲初。每有飭敎該曹。未免因循抛置。至於五六年之久焉。該曹事極爲稽忽。今年又勤提諭。然後始乃抄啓。而近百人中。選止十許人。此等恩典。固不可濫屑。亦不宜班駁。日前回該曹別單。更令加抄者。意有在耳。觀此加抄別單。分等旣不甚的當。選拔又未知恰好。屢次飭諭之意。果安在哉。禮曹行公堂上。從重推考。孝烈初抄別單。加抄別單及見拔諸人狀單。該曹諸堂與大臣。待明朝登對稟處。近百度文書。不可草草看過。在前入侍決處時。諸承旨或有全數入侍之時。明亦依此擧行。每式年歲初。以歲前所捧之狀單。分等抄出。署經政府後啓聞。卽是新定式。而未久廢却。無意遵守。不可無定限日字。此後每式年。正月初旬前抄啓。若値堂上不備。自本曹具由草記。又或備員。而無端踰限。政院察推該房。以此知悉。又命書傳敎曰。明日同副承旨。馳詣太學朝食堂。到記收取以來。承旨差晏進去。命退。承史以次退出。
정조 7년
行都承旨吳載純式暇。行左承旨李敬養坐。右承旨李在學坐。左副承旨趙鼎鎭坐直。右副承旨朴天行坐。同副承旨李獻慶坐直。注書趙衍德仕一員未差。假注書沈晉賢仕直。事變假注書尹行任仕。
정조 7년
李獻慶啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李獻慶啓曰。御營廳將官來言。今日本廳。日次私習云矣。敢啓。傳曰。知道。